Cyrchoedd ar feysydd milwrol UDA o fewn y gwladwriaethau Arabaidd

Golygu cod Ers cychwyn Rhyfel Israel-UDA ar Iran yn Chwefror 2026, ymatebodd Iran drwy yrru taflegrau yn erbyn safleoedd milwrol Americanaidd (UDA) o fewn wyth o wladwriaethau Arabaidd yn y Dwyrain Canol: chwech aelod Cyngor Cydweithrediad y Gwlff, yn ogystal ag Irac a Gwlad Iorddonen. Roedd yr ymosodiadau yn dilyn patrwm llygad am lygad; tebyg at ei debyg h.y. pan oedd Israel-UDA yn ymosod ar safleoedd puro dŵr, yna drannoeth, byddai byddin Iran hefyd yn targedu safleoedd puro dŵr gwledydd y Gwlff. Oherwydd sensoriaeth difrifol gan Israel a'r gwledydd Arabaidd, ni wyddus maint y difrod yn y gwledydd hyn. Lansiwyd y cyrchoedd cyntaf ar 28 Chwefror, mewn ymateb i ymosodiadau gan Israel-UDA ar Iran, sef cychwyn y rhyfel. Mewn ymateb i hyn, taniwyd cannoedd o daflegrau balistig a dronau ffrwydrol at safleoedd Americanaidd yn Bahrain, Catar, Coweit, yr Emiradau Arabaidd Unedig, Irac, a Sawdi Arabia o fewn oriau ac ar 1 Mawrth targedwyd hefyd safleoedd Americanaidd o fewn Oman. Mae'r mwyafrif o'r cyrchoedd wedi targedu canolfannau a chyfleusterau milwrol yr Unol Daleithiau yn y gwledydd hyn neu adeiladau cysylltiedig e.e. gwestai lle ffodd milwyr Americanaidd iddyn nhw, meysydd awyr sifil lle roedd awyrennau UDA, llysgenadaethau'r UDA, ac isadeiledd ynni a oedd yn gysylltiedig a'r Unol daleithiau. Honnir gan y gwledydd hyn fod y nifer fwyaf o daflegrau wedi cael eu rhyng-gipio ar ddechrau'r cyrchoedd, gan gyfleusterau amddiffyn awyr yr UDA, ond mae llawer o daflegrau Iranaidd wedi llwyddo i daro'u targedau, a rhai wedi cwympo ac achosi tân ar ôl cael eu chwalu'n ddeilchion. Mae'n haws i'r dronau dreiddio i ofod awyr, ac achosi difrod ar raddfa fach. Dywedodd llefarydd o Lywodraeth Iran y byddai unrhyw wlad a fyddai'n caniatáu i'w thiriogaeth gael ei defnyddio ar gyfer ymosodiadau yn erbyn Iran yn cael ei hystyried yn darged cyfreithlon. Erbyn 16 Mawrth, achoswyd o leiaf 11 o farwolaethau a 268 o anafiadau ymhlith sifiliaid yng ngwledydd y GCC o ganlyniad i'r cyrchoedd, y mwyafrif ohonynt yn weithwyr mudol. I roi hyn mewn cyd-destun: 11 marwolaeth drwy'r gwledydd Arabaidd o'i gymharu a thros fil o farwolaethau gan fomiau Israel-UDA ar Iran. Ar ddiwedd Mawrth, adroddwyd yn y New York Times a'r wefan TNR fod llawer o'r 13 prif feysydd milwrol UDA "all but uninhabitable, forcing U.S. military service members to work remotely from hotels and office spaces." Mae'r weithred o filwyr yn dianc o'u safleoedd milwrol i weithio i ganol sifiliaid ee i ystafelloedd mewn gwestai, yn groes i reolau Genefa. Erbyn 11 Ebrill 2026, roedd yr arbenigwr gwleidyddiaeth y Dwyrain Canol, Alastair Crooke, yn nodi, "Mae bron i 17 o feysydd milwrol yr Unol Daleithiau wedi eu difetha'n llwyr, ac nad oes gan yr UDA y taflegrau na'r awyrennau a all gyrraedd Iran bellach. Yn wir mae Iran yn dal i gynnal yr ymosodiadau gyda'i daflegrau ar yr un lefel ag yr oedd ar ddechrau'r Rhyfel."